**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXII. Br. 1/RUJAN 2017.

Uz 10. obljetnicu **Summorum Pontificum**

Već sam jednom pisala o ljepoti stare (latinske) mise, koja je za mene bila veliko prekrasno otkriće. Otkriće mi je bila i činjenica da osoba koja je završila studij teologije nije na studiju ništa čula o toj misi niti ju je ikad doživjela. Stoga mi se spontano nametnulo pitanje: Što se čudimo da u svijetu trenutno traje napad na tradiciju i sve tradicionalne vrijednosti, ako smo mi u Crkvi također krenuli putem zaborava starog oblika liturgije, onoga koji je dao tolike svece, u pravoj vjeri očuvao tolike generacije, koji je dotaknuo srca mnogih koji su svojom nevjerom ili vjerom bili daleko od Krista i Katoličke crkve i vratio ih razmišljanju o nadnaravnom svijetu ili priveo u okrilje katoličanstva (npr. pisce O. Wildea, J.-C. Huysmansa, P. Claudela…). Usprkos tome što nisu poznavali latinski, nisu čuli ni razumjeli razumom sve što se događa i govori. A zar je to potrebno? Simbolika i ritual nisu ni upućeni prvenstveno razumu, nego srcu, duhu. Jer, srce i Bogu otvoren duh razumiju bolje nego razum dubinu Božjih tajni. Svi mistici to tvrde. Sveto pismo o tome poučava. Štoviše, da bismo Bogu dali prostora, nije li neophodno isprazniti se od sebe, svojih osjetila, od tlapnja i tkanja svoga razuma? A upravo nam to nudi stari obred mise. Mistiku i kontemplaciju. Nasušno potrebnu u ovom našem racionalističkom, suhom, površnom, plitkom, brzopletom, bučnom vremenu (i biću) koje bježi od tišine, od dubine, od izvora, od istine… Duh vremena zavarava nas iluzijom da samo stalnim pokretom, govorom i aktivnošću živimo, bivamo, činimo. Pa nam i liturgiju okreće u tom smjeru, zahtijevajući stalno neku animaciju. Kao da ne prisustvujemo središnjem činu svemira, koji Bog čini pred našim očima!!! (Onaj tko ne razumije o čemu pričam, neka pogleda „kreativne“ mise koje se na Zapadu pojavljuju!) Skriva nam istinu o tome kako su najbolje izabrali oni koji slušaju, gledaju Isusa, svjesni da sami ne mogu ništa bez njega učiniti, koji se prepuštaju njegovoj volji, a ne nastoje mu služiti po svojoj vlastitoj volji. O tome najbolje govori slika Marte i Marije.

Veličanstven obred, prepun tišine i kontemplacije, s polaganim pokretima i obrednim radnjama, znakovima, simbolima, koje izvodi → →

**BOŽJA RIJEČ – RIJEČ ŽIVOTA**



*I ja vama kažem: Ištite i dat će vam se! Tražite i naći ćete! Kucajte i otvorit će vam se! 10Doista, tko god ište, prima; i tko traži, nalazi; i onomu tko kuca, otvorit će se.*

Lk 11, 9-10

→ na to potpuno usredotočeni svećenik, izaziva spontano, duboko predanje duha Bogu, koji čini sve, dok je čovjek tek zahvalni, ponizni, pasivni promatrač velikog otkupiteljskog djela. Rađa se svijest i duboka spoznaja da prisustvuješ nečemu nezemaljskom, nadnaravnom. Da si iskoračio iz vremena u vječnost, stupio sa zemlje u nebo. Barem na trenutak. I podsjeća te tko si i što ti je najvažnije. (M. G.)

POZIV NA MOLITVU U JUBILARNOJ GODINI DRUŠTVA, petkom u 19:45 u Palmotićevoj31

Dragi i poštovani članovi Hrvatskog katoličkog društva prosvjetnih djelatnika – hakadepedeovci!Uz rekordni broj tribina koji svaki mjesec obaramo, događa se još jedan živući rekord: održavanje molitve svakog petka (osim prvog petka u mjesecu). Također svakog desetog u mjesecu u molitvi na grobu našeg zaštitnika bl. Ivana Merza pridruži nam se velik broj vjernika. U svakom slučaju, mi smo doslovno shvatili onu o dvojici li trojici kojima se Isus rado pridruži. Doduše, obično nas ima nešto više od dvoje ili troje, tako da je uvjet Isusove prisutnosti, barem što se broja tiče, nesumnjivo ostvaren. Mi koji redovito dolazimo na molitvu, petkom nakon večernje mise, radujemo se svakom Vašem povirku, a pogotovo trajnijem priključenju u zajedništvo molitelja HKDPD-a. Uz to, ove godine imamo još jedan motiv više da se molimo za naše Društvo, naše mlade, njihove odgojitelje i nastavnike. Spremamo se proslaviti dvadeset i petu godišnjicu našeg druženja. Uz ostale aktivnosti, ne bi bilo na odmet i zajednički se malo više moliti. Bez molitve naša nastojanja ostaju bez onog definitivnog osmišljenja. Uz to, profesor Zlatko Vrljičak nam uvijek priredi i malo iznenađenje. On potvrđuje da je ljubav domišljata. U tome se s njime nije lako natjecati, ali se u ljubavi i nesebičnosti jedino i isplati natjecati. Očekujemo Vas stoga na molitvi! Božji blagoslov bio s Vama i neka Vas čuvaju Božji anđeli, a zagovaraju Blažena Djevica Marija i naš nebeski zaštitnik blaženi Ivan Merz! U molitvi uvijek mislimo i na Vas. Pridružite nam se! Srdačno Vas pozdravlja p. Nikola Stanković, duhovni savjetnik

**PRONAĐI SVOJ LIJEK**

 *Sve poteškoće u molitvi izviru iz jednog uzroka: iz toga što se moli kao da Bog nije prisutan.*

sv. Terezija Avilska

*Kako je moja molitva postajala (sve) usrdnija i dublja, imao sam sve manje i manje za reći. Na kraju sam skroz utihnuo. Pretvorio sam se u ono što je vjerojatno sušta suprotnost govoru, pretvorio sam se u slušatelja. Prvobitno/isprva sam smatrao kako je molitva govor. Ali naučio sam da molitva ne samo da je šutnja, nego (da) je slušanje. Tako da: moliti ne znači čuti sebe kako govorim; moliti znači, utihnuti, mirovati i čekati, dok onaj koji se moli ne začuje Boga.*

Sören Kierkegaard

*Ovo je naša životna zadaća: radom i molitvom napredovati u milosti Božjoj dok ne postignemo onaj stupanj savršenosti u kojemu čista srca možemo gledati Boga.*

sv. Augustin

**POZIV NA TRIBINU**

**TEMA: UPRAVLJANJE VREMENOM NA POSLU I U OBITELJI**

**PREDAVAČ: mr. sc. ZRINKA GREGOV**

**ČETVRTAK, 21. rujna 2017. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

POTICAJNO I ISTINITO!

“Od 1991. uporno sam tražio odgovor na jedno pitanje: Kako to da smo svi mi ZNG-e tada nosili krunice i otkud nam uopće ta ideja? […]

Meni je to, eto, 25 godina bila enigma i pitanje bez odgovora: Čija je to bila ideja?

Nisam našao odgovora a znam da se samo po sebi ništa ne dešava baš kao što iz mrtve stanice nikako nije moguće da nastane živa, :):):) – nije moguće da su te krunice slučajno nastale naš najveći i najvažniji znak, obilježje koje nikada ni jedna vojska u povijesti nije imala. Ni nosila!

Provjeravao sam u zadnjih 25 godina sve bliske i daljnje rođake svećenike, sve časne sestre u obitelji… Nitko nije znao odgovor.

Razgovarao sam sa nekoliko biskupa, visokih crkvenih dostojanstvenika… Ništa! Ništa nisam saznao! I eto ga sad, nakon toliko godina, upozori me jedan od onih koji znaju za ovu moju opsesiju krunicom i ZNG-eom, da pročitam u tisku objavljeno slijedeće:

Zdravo presveta Djevice i Majko Božja Marijo, moćna zaštitnice naše domovine Hrvatske! Premda nevrijedni da ti služimo, ipak uzdajući se u ljubav i divnu blagost Tvoju izabiremo Te danas pred cijelim dvorom nebeskim za Gospodaricu, odvjetnicu i majku svoju i cijelog našeg naroda te čvrsto odlučujemo da ćemo Ti drage volje i vjerno služiti.Molimo Te usrdno da nam svima uz prijestolje Božanskog Sina isprosiš milost i milosrđe, spasenje i blagoslov, pomoć i zaštitu u svim pogibeljima i nevoljama.

Ti si kraljica i majka milosrđa, pomoćnica kršćana i tješiteljica žalosnih. Zato ti iskazujemo svoje djetinje pouzdanje kako Ti je naš narod vazda kroz vjekove iskazivo.

Tvojoj majčinskoj zaštiti preporučujemo svoje duhovne i svjetovne poglavare, cijelu našu domovinu i cijeli naš narod u ovim teškim vremenima kušnja. Izmoli nam svima vjernost u katoličkoj vjeri, da u krilu svete Crkve provodimo dane u miru i bez straha, u blagostanju i poštenju i tako zavrijedimo doći jednom do vječnog život da slavimo ondje Trojedinog Boga uvijeke. Amen!

Ovu molitvu je za svoju ljubljenu Domovinu Hrvatsku ispisala ruka blaženog Alojzija Stepinca! Blaženi Alojzije Stepinac je bio uvjeren i svim svojim životom svjedočio da Hrvati to mogu i moraju izmoliti samo molitvom svete Krunice! […]

### [Tihomir Hojzan: O KRUNICI NA HRVATSKOM VOJNIKU | Kamenjar](http://kamenjar.com/o-krunici-na-hrvatskom-vojniku/)

kamenjar.com/o-krunici-na-hrvatskom-vojniku

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)